CELEX: 32021D1920
Language: bg
Date: 2021-06-28 00:00:00
Title: Решение (ЕС) 2021/1920 на Съвета от 28 юни 2021 година за подписване от името на Съюза и за временно прилагане на Споразумението за въздушен транспорт между Европейския съюз и неговите държави членки, от една страна, и Държавата Катар, от друга страна

5.11.2021   
               
               
                  BG
               
               
                  Официален вестник на Европейския съюз
               
               
                  L 391/1
               
            
         РЕШЕНИЕ (ЕС) 2021/1920 НА СЪВЕТА
         от 28 юни 2021 година
         за подписване от името на Съюза и за временно прилагане на Споразумението за въздушен транспорт между Европейския съюз и неговите държави членки, от една страна, и Държавата Катар, от друга страна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 7 юни 2016 г. Съветът упълномощи Комисията да започне преговори с Държавата Катар по споразумение за въздушен транспорт. Преговорите приключиха успешно с парафиране на 4 март 2019 г. на Споразумението за въздушен транспорт между Европейския съюз и неговите държави членки, от една страна, и Държавата Катар, от друга страна (наричано по-нататък „споразумението“).
                  
               
                     (2)
                  
                  
                     Подписването на споразумението от името на Съюза и временното му прилагане не засягат разпределението на компетентностите между Съюза и неговите държави членки. Настоящото решение не следва да се тълкува като използване на възможността Съюзът да упражнява външната си компетентност по отношение на областите, обхванати от споразумението, които попадат в обхвата на споделената компетентност, доколкото тази компетентност все още не е била упражнявана вътрешно от Съюза.
                  
               
                     (3)
                  
                  
                     Споразумението следва да бъде подписано и да се прилага временно до приключване на процедурите, необходими за влизането му в сила,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването от името на Съюза на Споразумението за въздушен транспорт между Европейския съюз и неговите държави членки, от една страна, и Държавата Катар, от друга страна, при условие на сключването на посоченото споразумение (1).
         
         
            Член 2
            Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
         
         
            Член 3
            Споразумението се прилага временно в съответствие с член 29, параграф 3 от него до приключване на процедурите, необходими за влизането му в сила.
         
         
            Член 4
            Настоящото решение влиза в сила на датата на приемането му.
         
         
            Съставено в Люксембург на 28 юни 2021 година.
            
               
                  За Съвета
               
               
                  Председател
               
               M. do Céu ANTUNES
            
         
         
            (1)  Вж. страница 3 от настоящия брой на Официален вестник.